标题：岳武穆九要
简介
《九要论》是武术理论的经典之作，自公诸世以来备受习武君子和学者专家的关注。《九要论》文笔流畅，理论透彻，而又简明易懂，不涉玄虚，某些方面又发前人之未发，精炼独到，不可多得。其虽属武术理论，可看出其精要和于《内经》《道德经》，其辩证之道医者观之亦益，今转录于此。内容一要论
从来散之必有其统，分之必有其合也。故天壤间四面八方，纷纷者必有所属，千头万绪，攘攘者自有其源。盖一本可散为万殊，而万殊可成归于一本，事非必有然哉。且武事之论，亦甚繁矣。而要之千变万化，无往非势，即无往非气，势虽不类，而气归于一。夫所谓一者，下至足底，内有脏腑筋骨，而外有肌肉皮肤，五官百骸，相连而为一贯者也。破之而不开，撞之而不散，上欲动而下自随之，下欲动而上自领之，上下动而中节攻之，中节动而上下和之，内外相联，前后相续，所谓一以贯之者，其斯之谓欤。而要非勉强以致之，袭焉而为之也。当时沉静，寂然堪然，居其所而稳如山岳。当时而动，如雷如塌，出手而则如闪电，且静无不静，表里上下，全无参差牵挂之意。动无不动，左右前后，并无抽扯游移之形。询乎若水之就下，沛然莫之能御也，若火机之内攻，发之而不及掩耳，不暇思索，不烦疑议。诚不期然而然，莫之致而至，是岂无所自而云然乎。盖气以日积而有益，并功以久练而终成。观圣门一贯之传，必俟多闻强识之后，才能豁然之境，不费格物致知之功，始知事无难易，用功惟自进，不可躐等，不烦急遽，按步就序，循次而进，百骸肢节，自有通贯，上下表里，自不难联络，庶乎散者统之，分者合之，四体百骸，终归于一气而已矣。
二要论
大地间森罗万象新陈代谢，未有一往而不返者也，亦未尚有直而不曲者也，盖物有对待，势有回还，今古不移之理也。常有世之论捶者，而兼论气者矣，夫气主于一，何分为二，所谓二者，即呼吸也。呼吸即阴阳也。捶不能无动静，气不能无呼吸，吸则为阴，呼则为阳。主乎静者为阴，主乎动者为阳，上升为阳，下降为阴。阴气上行而为阳，阳气下行而为阴，阴气上行而为阳，阴气下行仍为阴，此阴阳之所以分也。何为清浊？升而上者为清，降而下者为浊，清气上升，浊气下降，轻清者为阳，重浊者为阴，而要之，阳以滋阴，阴以济阳，混其用而言之，为劲为气，分而言之，为阴阳，即所谓人不能无动静，口不能无呼吸，鼻不能无出入，而所为对待循环阴阳不易之理也，然则气分为二，而实在于一，有志于斯途者，慎勿以是为拘拘焉。
叁要论
夫气本诸身，而身之节无定数，何分为叁，叁节云者，上、中、下焉。以一身言之：头为上节，身为中节，腿为下节。以头面言之：天庭为上节，鼻为中节，海底为下节。以中节言之：胸为稍节、腹为中节，丹田为根节。以下节言之：足为稍节，膝为中节，胯为根节。以肱言之：手为稍节，肘为中节，肩为根节。以手言之：一指为稍节，掌为中节，掌根为根节。至于足则不必论矣。然则自顶至足，莫不各有叁节。要之，既莫非叁节之所为，既莫非着意之处。盖上节不明，无依无宗，中节不明，浑身自空，下节不明，自家吃跌。岂可忽乎，至于气之发动，要皆自稍节起，中节遂之。根节催之，然此犹是节节而分言之也，若合而言之，上自头顶，下自足底，四体百骸。总为一节，夫何叁节之有哉？又何叁节中之各有叁节云乎哉？
四要论
试于论身论气之外，而进论乎稍者焉，夫稍者，身之余续也；言身者初不及此，言气者亦所罕闻。捶以内而发外，气由身而达稍，故气之为用，不本诸身，则虚而不实，不行诸稍，则实而仍虚。稍亦可费讲乎？然此特身之稍耳，而犹未及乎气之稍也。四稍维何？发其一也。夫发之所系，不列于五行，无关于四体，似不足论矣；然发为血之稍，血为气之海，似不必本诸发以论气，要不能离乎血而生气，不离乎血，即不得不兼及乎发，发欲冲冠，血稍足矣。抑舌为肉之稍，而肉为气囊，气不能行诸肉之稍，即气无以冲其气之量，故必舌欲摧齿，而后肉稍足矣。至于骨稍者，齿也。筋稍者，指甲也。气生于骨，而联于筋，不及乎齿，即未及乎筋之稍，而欲足乎尔者，要非齿欲断筋，甲欲透骨不能也。果能如比，则四稍足矣。四稍足而气亦自足矣，岂复有虚而不实，实而仍虚者乎。
五要论
今夫拳以言势，势以言气，人得五脏以成形，即由五脏而生气，五脏实为性命之源，生气之本，而名为心肝脾肺肾也。心为火，而有炎上之象；肝为木，而有曲直之形；脾为上，而有敦厚之势；肺为金，而有从革之能；肾为水，而有润下之功；此乃五脏之义，而必准之于气者，皆各有所配合焉。此所以论武事者，皆不外乎斯也。其在内胸膈为肺经之位、而为诸脏之华盖。故肺经动，而诸脏不能静。两乳之中为心，而肺包护之，肺之下，胃之上，心经之位也。心为君，心火动，而相火无不奉合焉。两肋之间，右为肝，左为脾，背脊十四骨节为肾，此固五脏之位也。然五脏之系，皆系于背脊，通于肾髓，固为肾。至于腰，则两肾之本位；而为先天之第一，尤为诸脏之根源。故肾水足，而金木水火土莫不合显生机，此乃五脏之部位也。且夫五脏存于内者，各有其定位，而具于身者。亦有其专属，领顶脑骨皆肾是也。两耳亦为肾，两唇，两腮，皆脾也。两鬓则为肺，天庭为六阳之首，而革五脏之精华，实为头面之主脑，不啻一身之座督矣。印堂者，阳明胃气之衡，天庭欲起，机由此达，生发之气，由肾而达于六阳，实为天庭之枢机也。两目皆为肝，而究之上包为脾，下包为胃，大角为心经，小角为小肠，白则为肺，黑则为肝，瞳子为肾，实亦为五脏之精华所聚，而不得专为之肝也。鼻空为肺，两颐为肾，耳门之前为胆经，耳后之高骨亦为肾也。鼻居中央之地，而为土，万物资生之源，实乃中气之主也。人中为血气之会，上冲印堂，达于天庭，亦至要之所。两唇之下为承浆，承浆之下为地阁，上与天庭相应，亦肾经位也。领顶头项者，五脏之道途，气血之总会，前为食气出入之道，后为肾气升降之途，肝气由之而左旋，脾气由之而右旋。其系更重而为周身之要领。两乳为肝，肩为肺，两肘为肾,四肢属脾，两肩背膊皆为脾，而十指则为心肝脾肺肾是也。膝与胫，皆为肾也。而脚跟为肾之要，涌泉为肾穴也。大约身之所系，凸者为心，心窝者为肺，骨之露处皆为肾，筋之联处皆为肝，肉之厚处皆为脾。象其意，心如猛虎，肝如箭，脾气力大甚无穷，肝经之位最灵变，肾气一动快如风。此其为用也，用其经，举凡身之所系属于某经者，终不能无意焉。是在当局者，自为体验，而非笔墨之所能罄者也。至于生克制化，虽另有论，而究其要领，自有统会，五行百体，总为了元，四体之心，合为一气，奚必昭昭于某一经络，而支支节节言之哉。
六要论
心与意合，气与力合，筋与骨合，内叁合也。手与足合，肘与膝合，肩与膝合，外叁合也。此为六合。左手与右足相合，左肘与右膝相合，左肩与右胯相合，右之与左者亦然。以及头与手合，手与身合，身与步合，亦系外合，心与眼合，肝与筋合，脾与肉合，肺与身合，肾与骨合，亦系内合。岂六合而已哉。然此特分而言之也，总之一动而无不动，一合而无不合。五行百骸一在其中矣。
七要论
头为六阳之首，而为周身之主，五官百骸莫不本此是赖，故头不可不进也。手为先行，根基在膊，膊不进则手而脚不可前矣，此所以膊贵于进也。气聚诸腕，机关在腰，腰不进，而气则馁而不实矣，此所以腰贵于进也，意贯周身，运动在步，步不进而意则索然无能力矣。此所以步必取其进也。以及上右必须要进左，上左必须要进右, 共为七进，孰非所以着力之地欤，而要之未及其进，合周身而毫无关动之意，一言其进，统全体而俱无抽扯游移之形也。
八要论
身法维何？纵横高低进退反侧而已。纵则放其势，一往而不返，横则裹其力，开拓而莫阻，高则扬其身，而身若有增长之势, 低则折其身，而身若有攒提之行，当进则讲；弹其力而勇往直冲。当退则退，凌其气而回转伏势。至放返身顾后，后即前也。侧顾左右。左右无敢当我哉，而要非拘拘焉。必先察乎人之强弱，运吾之机关，有忽纵而忽横，纵横因势而变迁，不可一概而推论. 有忽高而忽低，高低随时以转移, 不可执格而论。时而宜进, 故不可退，以馁其气。时而宜退，即当以退，而鼓其进。是进固进也，即退而实以助其进，若返身顾后，而后亦不觉其为后也。侧顾左右，而左右亦不觉其为左右矣。总之，机关在眼，变通在心。而握其要者，则本诸身，身而前，则四体不令而行矣。身而却。则百骸自莫不冥然而处矣。身法岂可置而不论哉。
九要论
今夫五官百骸，主于动，而实运以步，步乃一身之根基，运动之枢纽也。以故应战对敌，皆本诸身，而实所以为身之底柱者，莫非步。随机应变在于手，而所以为手之转移者，亦在步。进退反侧，非步何以作鼓荡之机，抑扬伸缩，非步何以示变化之妙。所谓机关者在眼，变化者在心，而所以转弯抹角，千变万化，商不至窘迫者，何莫非步为之司命钦。而要非勉强以致之也。动作出于无心，鼓午出于不觉，身欲动而步已为之周旋，手将动而步亦早为之催逼，不期然而已然。莫之驱而若驱，所谓上欲动而下自随之者，其斯之谓欲。且步分前后，有定位者步也；然而无定位者，亦为步。如前步进之后步随之，前后自有定位矣，若前步作后，后步作前，更以前步作后之前步，后步作前之后步，则前后亦无定位矣。总之拳以论势，而握其要者为步；活与不活，亦在于步，灵与不灵；亦在于步，步之为用大矣哉。
此捶亦名为心意，盖心意者，意自心生，拳随意发，总要知已知彼，随机应变。心气一发，四肢皆动，足起有地，膝起有数，动转有位，合膊望胯，叁节对照，心意气内叁相合。拳与足合，肘与膝合，肩与胯合，外叁相合。手心，足心，本心叁心一气相合，远不发手，捶打五尺以内，叁尺以外，不论前后左右，一步一捶，发手以得人为准，以不见形为妙。发手快似风箭，响如雷鸣，出没如兔，亦若生鸟之投林，逢单敌，似巨炮摧薄壁之势，眼明手快勇跃直吞，未曾交手，一气当先，既入其手，灵动为妙。见孔不打，见横打，见孔不立，见横立，上中下总气把定，身足手规矩绳束，既不望空起，亦不望空落，精明灵巧，全在于活，能去能就，能柔能刚，能进能退，不动如山岳，难知如阴阳，无穷如天地，充实如太苍，浩渺如四海，眩耀如叁光，察未势之机会，揣敌人之短长，静以待动有上法，动以处静有借法，借法容易上活难，还是上法最为先。交勇者不可思误，思误者寸步难行。起如箭攒，落如风萎，蒿催烹绝于楼手，昏合暗迷中义路如闪电，两边抵防左右，反背如虎搜山。斩捶勇猛不可挡，斩稍迎面取中堂，抢上抢下势如虎，好如鹰鹞下鸡场。翻江搅海不须忙，单凤朝阳总为强，云背日月天地交，武艺相争见低高。步路一寸开把尺，劈面就去上右腿，进左步，此法前行，进人要进身，身手齐到是为真，发中有绝何从用，解开其意妙如神。鹞子攒林麻雀翅，鹰捉小鸟势四平，取胜四稍要聚齐，第一还要手护心。计谋施运化，霹雳走精神，心毒称上策，手眼方胜人。何为闪？何为进？进即闪，闪即进，不必远求。何为打？何为顾？顾即打；打即顾，发手便是。心如火药，拳如子，灵机一动鸟难飞；身似弓弦，手似箭，弦响鸟落显神奇。起手如闪电，闪电不及合眸；打人如迅雷，迅雷不及掩耳。五道本是五道关，无人把守自遮拦，左腮手过，右腮手去，右腮手过去，左腮手来，两手束拳迎面出。五关之门关得严。拳从心内发，手向鼻尖落，足从地下起，足起快时心火作。五行金木水火上，火炎上而水就下，我有心肝脾肺肾，五行相推无差错。